Finalitzen les obres d'urbanització de Parc Sagunt I
07 de juliol 2017

![Imagen 1](/media/mnya4w2n/90_c_parc_sagunt_i_06.jpg)![Imagen 2](/media/qtzcchlm/90_c_parc_sagunt_i_05.jpg)

![](/media/sr2nc5s0/90_c_parc_sagunt_i_03.jpg)  
​

Les obres de la unitat d'actuació 4 de Parc Sagunt I ja han finalitzat, per la qual cosa la primera fase del gran parc industrial, logístic i terciari de Sagunt ja és una realitat. L'alcalde de Sagunt, Quico Fernández; el president de la Generalitat Valenciana, Ximo Puig; el delegat del Govern, Juan Carlos Moragues; el conseller d'Economia Sostenible, Sectors Productius, Comerç i Treball, Rafael Climent, així com el Consell d'Administració del parc, altres membres de l'Equip de Govern de Sagunt i de l'Autoritat Portuària, representants d'empresaris i de sindicats i altres membres de la Generalitat i del Govern, han acudit hui al lliurament de les obres de l'últim sector que quedava pendent d'urbanitzar del parc.

Fernández s'ha referit a este dia com “**una jornada importantíssima tant per a Sagunt com per al conjunt del territori valencià ja que suposa poder celebrar que s'han finalitzat unes obres que han estat parades durant molt de temps i que van a beneficiar tant el sector empresarial com els treballadors**”. “**El que hi havia fins ara era virtual**”, ha continuat l'alcalde, “**però ja hi ha empreses, i d’altres han fixat la seua vista en este parc, per la qual cosa estic segur que prompte es va a quedar xicotet i que anem a pensar en projectes més amplis juntament amb el port que també ha col·laborat de manera importantíssima**”.

L'alcalde ha volgut agrair el treball realitzat tant pel Consell d'Administració com per part de la Generalitat i de l'Estat a fer realitat la finalització de Parc Sagunt I ja que desbloquejar estes obres ha sigut un treball intens que s'ha dut a terme en tan sol dos anys de legislatura.

Per la seua banda, Puig, qui ha declarat que hui mateix el Consell ha aprovat un projecte de llei pioner a Espanya sobre els parcs industrials, ha confirmat la decisió d'escometre les obres d'urbanització de Parc Sagunt II, situat a l'oest de la primera fase, conjuntament amb la Societat Estatal de Participacions Industrials i Desenvolupament Empresarial (Sepides). Si no fóra el cas, ha garantit que ho faria solament la Generalitat.

El cap del Consell ha manifestat la seua “**enorme alegria**” per la finalització d'estes obres ja que Parc Sagunt I “**serà un motor econòmic no solament per a Sagunt i el Camp de Morvedre, sinó per al conjunt de la Comunitat Valenciana i açò ens dóna a més l'esperança que esta reindustrialització que hem començat es consolide**”.

Puig ha destacat, també, el potencial logístic i industrial de Sagunt i ha posat de manifest l'esforç realitzat per les administracions públiques per comercialitzar les parcel·les de Parc Sagunt que hui es troben al 85% venudes, “**fet que demostra que el sector públic no solament ha de ser un espectador passiu, sinó que té un paper fonamental en l'impuls de la indústria**”.

A més Puig ha recordat que és necessari tornar a posar damunt de la taula la necessitat del corredor mediterrani i del cantàbric “**perquè les infraestructures no s'eternitzen ja que estem parlant d'inversions que en si mateixa són absolutament beneficioses per al conjunt de l'economia i dels sectors productius**”. No invertir en estos corredors “**no és un problema econòmic, ja que en este cas no invertir és més car que invertir**”, ha sentenciat.

 **![](/media/ofvfl5r4/90_c_parc_sagunt_i_10.jpg)**

**Unes obres paralitzades durant 10 anys que s'han escomès en 10 mesos**

El setembre passat es va signar l'inici de les obres de finalització de la unitat d'actuació 4 de Parc Sagunt I, paralitzades durant anys, promogudes a parts iguals entre la Generalitat Valenciana i l'Estat a través de Sepides. Les obres comptaven amb un pressupost de 4 milions d'euros per a 500.000 metres quadrats de terreny en la zona més pròxima al port marítim de Sagunt.

La finalització del parc ha estat bloquejada durant una dècada i el desbloqueig ha sigut possible ara perquè el Consell d'Administració de Parc Sagunt va aprovar una modificació del contracte signat amb València Plataforma Intermodal.

![](/media/l3gizqbc/90_c_parc_sagunt_i_04.jpg)  
![](/media/b45die4m/90_c_parc_sagunt_i_07.jpg)  
![](/media/zfxdkmpa/90_c_parc_sagunt_i_08.jpg)  
![](/media/3iajugbb/90_c_parc_sagunt_i_09.jpg)  
![](/media/vialmxnt/90_c_parc_sagunt_i_11.jpg)  
![](/media/sgwjbajz/90_c_parc_sagunt_i_12.jpg)  
![](/media/w3ld5imm/90_c_parc_sagunt_i_13.jpg)  
 

*   [](http://www.facebook.com/sharer.php?u=https://aytosagunto.es/va/actualitat/finalitzen-les-obres-d-urbanitzacio-de-parc-sagunt-i/ "Facebook")
*   [](http://twitter.com/share?url=https://aytosagunto.es/va/actualitat/finalitzen-les-obres-d-urbanitzacio-de-parc-sagunt-i/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitzen-les-obres-d-urbanitzacio-de-parc-sagunt-i/ "Linked In")
*   [](mailto:?body=https://aytosagunto.es/va/actualitat/finalitzen-les-obres-d-urbanitzacio-de-parc-sagunt-i/)